Sesnasies: Iere stuit Franse in hul sporeIerland se Jonny Sexton (Maart 2022) (Foto: Glyn Kirk/AFP) Die Springbokke is die huidige Wêreldbekerkampioen en die All Blacks was in hul gloriejare feitlik onkeerbaar. Maar geoordeel aan veral die eerste helfte van Saterdag se Sesnasieswedstryd in Dublin tussen Ierland en Frankryk kan baie min kenners daarteen stry: die Iere is tans die beste span in wêreldrugby, soos dit hul eerste plek op die ranglys betaam. Dit het die Iere beklemtoon toe hulle die Franse met 32-19 geklop het nadat hulle rustyd met 22-16 voor was. Dit was die Iere se 13de opeenvolgende oorwinning tuis, ’n bonuspuntsege in die sakkie en die Franse se droom om op 14 opeenvolgende oorwinnings voort te borduur, is in die kiem gesmoor. Dit was prima-rugby op sy beste: skitterdrieë, skitterende verdediging, uitstekende hantering en balverspreiding, alles op volle vaart uitgevoer. Aan die Iere se kant was Hugo Keenan, James Lowe, Garry Rinrose en Johnny Sexton (voordat hy die soveelste keer beseer is en nie ŉ toets op sy oudag kon voltooi nie) uitstaande. Voorlangs was Josh van der Flier, Caelan Doris en Andrew Porter van hoogstaande gehalte. Aan Franse kant was die vertonings van die kaptein Antoine Dupont, Romain Ntamack en Damian Penaud ŉ lus vir die oog. Wat duidelik is, is dat wanneer die Iere op die voorvoet is, toegelaat word om vinnig te speel, gaan alles klopdisselboom. Om hulle te klop, sal hulle agter die voordeellyn gekeer moet word. Hulle sal gewurg moet word, nie toegelaat word om die bal wyd te speel nie. As hulle soos teen die Franse speel, gaan dit nie maklik vir die Bokke wees wanneer hulle in die groeprondes van vanjaar se WB-toernooi in Frankryk teen die Iere speel nie. Daarvan kan die Franse getuig. Punte: Ierland 32 (22): Drieë: Hugo Keenan, James Lowe, Andrew Porter, Garry Ringrose. Doelskoppe: Johnny Sexton (2), Ross Byrne. Strafdoele: Sexton, Byrne. Frankryk 19 (16): Drieë: Damian Penaud. Doelskop: Thomas Ramos. Strafdoele: Ramos (3). Skepdoel: Ramos.